AEONTS แรงไม่เลิก! วิ่งต่อ 10% “บล.กสิกรไทย” เคาะเป้าใหม่ 152 บ. สะท้อนการเติบโตสินเชื่อ
AEONTS แรงไม่เลิก! วิ่งต่อ 10% “บล.กสิกรไทย” เคาะเป้าใหม่ 152 บ. สะท้อนการเติบโตสินเชื่อ ล่าสุด ณ เวลา 10.27 น. ราคาอยู่ที่ระดับ 148 บาท บวก 13 บาท หรือ 9.63% สูงสุด 152 บาท ต่ำสุด 138 บาท ด้วยมูลค่าซื้อขาย 102.05 ล้านบาท ขณะที่ดัชนีตลาดหุ้นไทยโดยรวมบวก 0.78%
15 ม.ค. 2561

ผู้สื่อข่าวรายงานว่า ราคาหุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ล่าสุด ณ เวลา 10.27 น. ราคาอยู่ที่ระดับ 148 บาท บวก 13 บาท หรือ 9.63% สูงสุด 152 บาท ต่ำสุด 138 บาท ด้วยมูลค่าซื้อขาย 102.05 ล้านบาท ขณะที่ดัชนีตลาดหุ้นไทยโดยรวมบวก 0.78%

โดยราคาหุ้น AEONTS ปรับตัวขึ้นแรงอย่างต่อเนื่อง หลังประกาศผลการดำเนินงานประจำไตรมาส 3/60 สิ้นสุดเดือนพฤศจิกายน 2560 มีกำไรเพิ่มขึ้น 56.29% มาที่ 749.78 ล้านบาท จากปี 59 มีกำไร 479.73 ล้านบาท
ด้าน บล.กสิกรไทย แนะนำ “ซื้อ” AEONTS และปรับเพิ่มราคาเป้าหมายเป็น 152 บาท (คิดเป็น PBV ปี 2561 ที่ 2.1 เท่า) จาก 114 บาท (คิดเป็น PBV ปี 2561 ที่ 1.9 เท่า) เนื่องจากได้ปรับเพิ่มประมาณการกำไรปี 2560-62 ขึ้น 3%/9%/16% ซึ่งการปรับเพิ่มประมาณการกำไรสะท้อนถึงการเติบโตด้านสินเชื่อที่ดีกว่าคาด การตั้งสำรองที่ต่ำกว่าคาด และการควบคุมต้นทุนที่ดีกว่าคาด
ทั้งนี้ อัตราการเติบโตสินเชื่อที่แข็งแกร่งที่สุดในระดับ 13.3% จากปีก่อน ในไตรมาส 3/2560 นับตั้งแต่ไตรมาส 1/2557 ก็ชี้ให้เห็นว่า AEONTS ได้กลับเข้าสู่สภาวะการเติบโตแล้ว หลังจากมีกลยุทธ์การปล่อยสินเชื่อที่อนุรักษ์นิยมในปี 2558-59 ซึ่งก็มีแรงหนุนมาจากสภาพเศรษฐกิจที่ปรับดีขึ้น กอปรกับประสิทธิภาพการทวงถามหนี้ที่ดีขึ้น ซึ่งส่งผลให้มีพัฒนาการด้านคุณภาพสินเชื่อ